রাতের অন্ধকারে ধারালো অস্ত্র দেখিয়ে গৃহবধূকে গণধর্ষণ করল একদল দুষ্কৃতী। ঘটনা দক্ষিণ ২৪ পরগনার জয়নগর থানার দুর্গাপুরের কুমোরপাড়া এলাকার। শুধু গৃহবধূকে ধর্ষণই নয়, ওই মহিলার বাড়িতে লুঠপাটও চালায় দুষ্কৃতীরা। 

নির্যাতিতাকে নিয়ে যাওয়া হচ্ছে থানায়। 
রবিবার রাতে খাওয়া দাওয়া সেরে দুই নাতি-নাতনিকে নিয়ে নিজের ঘরেই ঘুমিয়েছিলেন বছর ৪৫-এর এই মহিলা। রাতে বাড়িতে আর কেউই ছিলেন না বলে জানা গিয়েছে। অভিযোগ, রাত একটার পরে বাড়ির পিছনের দরজা ভেঙে তিন যুবক ঢুকে পড়ে বাড়ির ভিতরে। তার পরে ওই মহিলাকে ধারালো অস্ত্র দেখিয়ে খুনের হুমকি দেয় তারা। মহিলাকে একা পেয়ে হাত-পা বেঁধে মেঝেতে ফেলে তিন যুবক ধর্ষণ করে। ধর্ষণের পর মহিলার গয়না ও আলমারি থেকে দামি জিনিসপত্র নিয়ে চম্পট দেয় অভিযুক্তরা। সোমবার সকালে বিষয়টি জানাজানি হতেই নির্যাতিতা মহিলার পরিবারের সদস্যরা ও আত্মীয়স্বজন চলে আসেন বাড়িতে। তাঁরাই মহিলাকে জয়নগর থানায় নিয়ে যান এবং গণধর্ষণ ও লুঠের অভিযোগ দায়ের করেন।

এই বিষয়ে অন্যান্য খবর

পরিচারিকার সঙ্গে গৃহকর্তার পরকীয়া, ফাঁস করল খাঁচার টিয়া


অভিযোগের ভিত্তিতে ঘটনার তদন্ত শুরু করেছে জয়নগর থানার পুলিশ। পুলিশ মহিলার দুর্গাপুরের বাড়িতে গিয়ে তদন্তের পাশাপাশি ঐ মহিলাকে শারীরিক পরীক্ষার জন্য জয়নগরের পদ্মেরহাট গ্রামীন হাসপাতালে নিয়ে যায়। এই বিষয়ে নির্যাতিতা মহিলা বলেন, “আমার দুই নাতি নাতনিকে নিয়ে আমি বাড়িতেই ঘুমোচ্ছিলাম। বাড়িতে আর কেউ ছিল না। হঠাৎ রাত একটা নাগাদ তিনজন দুষ্কৃতীরা বাড়ির পিছনের দরজা ভেঙে ঘরে ঢুকে আমাকে ধারালো অস্ত্র দেখিয়ে প্রাণনাশের হুমকি দেয়। চিৎকার করলে নাতি-নাতনিকে মেরে ফেলারও হুমকি দেয়। আমি বাধ্য হই ওদের অত্যাচার মুখ বুঝে সহ্য করতে। আমাকে ওরা তিনজনই একের পরে এক ধর্ষণ করে। চলে যাওয়ার সময়ে আমার সোনার গয়না ও আলমারি থেকে সব দামি জিনিসপত্র লুট করে নিয়ে যায়।”

এভাবেই লুঠপাট চালায় দুষ্কৃতীরা।
এই বিষয়ে দক্ষিণ ২৪ পরগনা পূর্ব জেলার অতিরিক্ত পুলিশ সুপার সৈকত ঘোষ জানিয়েছেন যে ঘটনার তদন্ত ইতিমধ্যেই শুরু হয়ে গিয়েছে।